Source: http://jogikar.uni-miskolc.hu/perbx
Timestamp: 2017-12-16 05:25:31
Document Index: 25064940

Matched Legal Cases: ['Bíróság ', 'bíróság ', 'bíróság ', 'Bíróság ', 'Bíróság ', 'Bíróság ']

Beszámoló a X. Miskolci EU Vándorkupa országos szintű európai uniós jogi jogesetmegoldó-és perbeszédversenyről
I. A IX. Miskolci EU Vándorkupára jelentkezett csapatok
A 2015. március 9-én meghirdetett versenyre idén összesen 7 csapat jelentkezett. A megadott határidőig (2014. április 24-ig) minden csapat beküldte az írásbeli beadványokat, így a verseny Eljárási Szabályzata értelmében részt vehettek a verseny szóbeli döntőjén.
A X. Miskolci EU Vándorkupa Joghallgatók szekciójába az ország három egyetemének jogi karáról jelentkeztek 3 fős, joghallgatókból álló csapatok:
A Debreceni Egyetem Állam- és Jogtudományi Karáról két csapat érkezett: a „Belső piaci kofák” és a „Rapporteurs” jeligéjű csapat. Az Eötvös Lóránd Tudomány Egyetemet a „Junior Jogászok” nevű csapat képviselte. A házigazda Miskolci Egyetem képviseletében egy csapat indult „Lisbon Angels” néven.
A verseny Fiatal jogászok szekciójába idén három csapat jelentkezett, és vett részt a szóbeli döntőn. A „PER-fect” jeligéjű csapat a Miskolci Törvényszékről érkezett, a „Brownies” jeligéjű csapat a Gyulai Törvényszék fogalmazóiból állt, a „Fogik Csapata” az Egri Járásbíróságot képviselte.
II. A megnyitó
A verseny szóbeli döntője 2015. május 8-án (péntek) került megrendezésre. A verseny helyszínéül – a korábbi évekhez hasonlóan – a Miskolci Egyetem Állam- és Jogtudományi Karának Mintatárgyalója szolgált.
A verseny szóbeli döntőjének megnyitóján a Miskolci Egyetem Állam- és Jogtudományi Karának tudományos és nemzetközi dékán-helyettese, a Munka- és Agrárjogi Tanszék tanszékvezetője, Dr. Csák Csilla köszöntötte a zsűrit, a versenyző csapatokat, felkészítőiket és a hallgatóságot. Ezt követően az Európajogi és Nemzetközi Magánjogi Tanszék tanszékvezetője, Dr. Angyal Zoltán, egyetemi docens üdvözölte a versenyen megjelenteket, és bíztatta a versenyző csapatokat az eredményes versenyzésre, valamint ismertette a zsűri tagjait.
A versenyt. Dr. Csák Csilla és Dr. Angyal Zoltán nyitotta meg köszöntő beszédével
A X. Miskolci EU Vándorkupa szóbeli döntőjén az uniós jog elméleti és gyakorlati szakembereiként Prof. Dr.Várnay Ernő (a DE-ÁJK Európa-jogi és Nemzetközi Jogi Tanszékének vezetője), mint a zsűri elnöke, a zsűri további két tagjaként pedig Dr.Asztalos Zsófia (az Európai Unió Bíróságának jogász-nyelvésze) és Dr. Somssich Réka (az ELTE-ÁJK egyetemi adjunktusa) alkották a „Bíróság” eljáró háromfős tanácsát, vagyis a verseny zsűrijét.
A X. Miskolci EU Vándorkupa zsűrijének tagjai (balról jobbra): Dr. Asztalos Zsófia, Prof. Dr. Várnay Ernő, Dr. Somssich Réka
A zsűri bemutatását követően a zsűri elnöke dr. Sápi Edit, a Miskolci Egyetem Állam- és Jogtudományi karának doktorandusza segítségével összesorsolta az egymással versengő csapatokat.
A csapatok összesorsolása.
III. A jogeset
M‑6/15. sz. R. Renáta kontra Kimméria előzetes döntéshozatali ügyben a kimmériai Legfelsőbb Polgári Bírósága úgy ítélte meg, hogy a jogvita eldöntése az uniós jog értelmezésétől függ, felfüggesztette az előtte folyamatban lévő eljárást, és a következő kérdéseket terjesztette előzetes döntéshozatalra a Bíróság elé:
1. Annak megállapítása során, hogy fennáll-e egy tagállami bíróság kártérítési felelőssége az uniós jog megsértéséért, kizárólag az uniós jog megsértésének tényét kell értékelni, vagy pedig figyelembe lehet-e venni a tagállami eljárásjog szabályait?
2. A bírósági jogkörben okozott tagállami kártérítési felelősség fennállása szempontjából van-e jelentősége annak, hogy a tagállami eljárásjog szabályai alapján a per alperese a kárt okozó bíróság, és nem a tagállam?
3. Az uniós jog tényleges érvényesülésének elvével ellentétes-e, illetve hogyan kell értékelni a kártérítési felelősség szempontjából, ha a
a) tagállami bíróság a kereseti kérelemhez kötöttség korlátaira tekintettel nem vizsgálhatja az uniós jog érvényesülését?
b) a tagállami Legfelsőbb Bíróság a felülvizsgálati kérelem szabályai miatt nem veheti figyelembe az uniós jogra alapított kérelmet?
4. Az Európai Unió Alapjogi Chartája tárgyi hatálya kiterjed-e arra az esetre, amikor egy tagállam jogszabályai lehetővé teszik, hogy a határozott időre foglalkoztatott igazságügyi alkalmazottak szerződését korlátlan alkalommal meghosszabbítsák?
IV. A szóbeli döntő
A verseny alapjául szolgáló hipotetikus, M‑6/15. sz. R. Renáta kontra Kimméria előzetes döntéshozatali ügyben a verseny írásbeli szakaszában beküldött – legfeljebb15-15oldal terjedelmű – beadványokban foglaltak alapján a szóbeli döntőn a rendelkezésre álló 10-10 perces (továbbá 5-5 perces válasz és viszontválasz) időtartam keretében kellett a csapatoknak előadniuk és megvédeniük a jogi érvelésüket a „Bíróság” előtt.
A Bíróság tagjai idén is nagyon aktívak voltak: a meghallgatás során számos, az ügyekkel kapcsolatos kérdésre kellett válaszolniuk az alapügy felpereseit és alpereseit képviselő csapatoknak az előzetes döntéshozatali eljárás keretében.
A tárgyaláson nézőként az éppen versenyben lévő csapatokon kívül csak a már nem versenyző csapatok tagjai, illetve felkészítői vehettek részt. A megmérettetésre várakozó csapatokat a verseny szervezői a felkészülési teremben látták vendégül.
A felkészülési terem
V. Eredményhirdetés
A szóbeli döntő fordulóinak és azok zsűri általi értékelésének befejezését követően a verseny eredményhirdetésére a verseny mindkét szekciójában a Miskolci Egyetem Állam- és Jogtudományi Karának Könyvtárában került sor. Az eredményhirdetésen a zsűri elnöke, Prof. Dr. Várnay Ernő zárta le a verseny érdemi részét, mondott rövid ünnepélyes beszédet és ismertette a verseny két szekciójában kialakult eredményt.
Az ME-ÁJK Könyvtárában tartott ünnepélyes eredményhirdetés.
Az írásbeli beadványok és a szóbeli döntőn nyújtott teljesítmény együttes értékelése alapján a Joghallgatók szekciójában a Debreceni Egyetem joghallgatóiból álló „Rapporteurs” csapat lett az I. helyezett, így idén ők nyerték el a Miskolci EU Vándorkupát. A csapat tagjai: Besenyei Fruzsina Tünde, Horváth Henriett és Kuprák József. A csapat felkészítője Dr. Szemesi Sándor egyetemi docens volt.
A joghallgatók szekciójának II. helyezett csapata a szintén debreceni „Belső piaci kofák” lett. A csapat tagjai: Lovas Dóra, Pálinkás Nóra és Szilágyi Dániel. Felkészítőjük: Dr. Bartha Ildikó egyetemi adjuntus volt.
A szekció III. helyezett csapata a Miskolci Egyetem „Lisbon Angels” jeligéjű csapata lett. A csapat tagjai: Somogyi Gréta Kincső és Titkó Richárd. Felkészítőjük dr. Marinkás György, egyetemi tanársegéd.
A szekció negyedik csapata a „Junior Jogászok” elismerő oklevélben részesült. A csapat tagjai: Német Noémi, Németh Olívia, Gergely Barnabás. Felkészítőjük Dr. Jeney Petra egyetemi adjunktus.
Az írásbeli beadványok és a szóbeli döntőn nyújtott teljesítmény együttes értékelése alapján a Fiatal jogászok szekciójának győztes csapata a Miskolci Törvényszék fogalmazóiból álló „PER-fect” csapat lett, így idén e csapat nyerte el ebben a szekcióban a Miskolci EU Vándorkupát. A csapat tagjai: Gazdusné Dr. Fekete Georgina, Dr. Molnár Dalma, Dr. Simaházi Renáta. Felkészítőjük Dr. Csorba Anna, a Miskolci Közigazgatási és Munkaügyi Bíróság bírája, európai jogi szaktanácsadó és koordinátor-helyettes volt.
A Fiatal Jogászok szekciójának II. helyezett csapata a GyulaiTörvényszék fogalmazóiból álló „Brownies” csapat lett, a csapat tagjai: dr. Csizmadia Mónika és dr. Rostás Edit Kincső. Felkészítőjük, Dr. Tóth Beáta, törvényszéki tanácselnök.
A szekció III. helyezett csapata a „Fogik Csapata” lett. A csapat tagjai: dr. Pohubi Máté, és dr. Farkas Henriette Regina. A csapat felkészítője Dr. Oltai-Kovács Krisztina, az Egri Törvényszék bírája.
A győztes csapatok a vándorkupával (balról jobbra): a Rapporteurs és a PER-fect.
Az eredményhirdetést pezsgős koccintás majd egy fogadás követte, ahol a résztvevőknek lehetősége nyílt kötetlen szakmai beszélgetést folytatni a zsűri tagjaival és egymással.
VI. A támogatóink
Ezúton is szeretnénk megköszönni támogatóinknak a X. Miskolci EU Vándorkupa szervezési költségeihez és a helyezést elért versenyzők díjazásához való hozzájárulást.
A rendezvény támogatói alfabetikus sorrendben
A Miskolci Egyetem Állam- és Jogtudományi Karának Könyvtárában rendezett fogadás megtartását az EastJob Személyzeti Tanácsadó Bt. nagylelkű felajánlása tette lehetővé.
A felkészülési termet a szervezők a Europe Direct Miskolc által felajánlott plakátokkal, szóróanyagokkal varázsolták igazán európai uniós hangulatúvá.
HVG-ORAC Lap- és Könyvkiadó Kft. nagylelkű felajánlásának köszönhetően a korábbi évekhez hasonlóan a nyertes csapatok értékes könyvjutalomban részesülhettek.
A perbeszédverseny nem jöhetett volna létre a Miskolci Egyetemisták Szövetségének nagyvonalú támogatása nélkül.
Miskolc, 2015.május 14.